Document ID: 32005D0883

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Δεκεμβρίου 2005
σχετικά με τη λήψη ορισμένων μέτρων προστασίας λόγω της υποψίας εμφάνισης υψηλής παθογονικότητας γρίπης των πτηνών στην Ουκρανία
[κοινοποιηθείσα υπό τον αριθμό Ε(2005) 5385]
(Κείμενο που παρουσιάζει ενδιαφέρον για τον ΕΟΧ)
(2005/883/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 22,
Εκτιμώντας τα ακόλουθα:
(1)
Η γρίπη των πτηνών αποτελεί λοιμώδη ιογενή ασθένεια των πουλερικών και άλλων πτηνών, η οποία προκαλεί θνησιμότητα και διαταραχές που είναι δυνατόν να λάβουν ταχέως διαστάσεις επιζωοτίας και πιθανόν να αποτελέσουν σοβαρή απειλή για την υγεία των ζώων και τη δημόσια υγεία και να μειώσουν κατακόρυφα την κερδοφορία της πτηνοτροφίας. Υπάρχει κίνδυνος να εισαχθεί ενδεχομένως ο νοσογόνος παράγοντας στην Κοινότητα μέσω του διεθνούς εμπορίου ζώντων πουλερικών και προϊόντων πουλερικών.
(2)
Στις 5 Δεκεμβρίου 2005 η Ουκρανία κοινοποίησε στην Επιτροπή την εμφάνιση εστίας της γρίπης των πτηνών. Έως ότου προσδιοριστεί ο τύπος νευραμινιδάσης (N) και ο δείκτης παθογονικότητας, ο απομονωμένος ιός H5 και η κλινική εικόνα εμβάλλουν την υποψία ότι πρόκειται για υψηλής παθογονικότητας γρίπη των πτηνών.
(3)
Δεν επιτρέπονται οι εισαγωγές από την Ουκρανία πτηνών και πουλερικών καθώς και προϊόντων που προέρχονται από τα είδη αυτά, με εξαίρεση ζώντα πτηνά πλην των πουλερικών, επεξεργασμένα φτερά και ορισμένα επεξεργασμένα υποπροϊόντα συμπεριλαμβανομένων επεξεργασμένων φτερών που δεν συνιστούν απειλή για την υγεία των ζώων στην Κοινότητα. Οι εισαγωγές ζώντων πτηνών πλην πουλερικών και πτηνών συντροφιάς από την Ουκρανία αναστέλλονται έως την 31η Ιανουαρίου 2006, δυνάμει της απόφασης 2005/759/ΕΚ για τη λήψη ορισμένων μέτρων προστασίας λόγω της γρίπης των πτηνών υψηλής παθογονικότητας σε ορισμένες τρίτες χώρες και της μετακίνησης από τρίτες χώρες πτηνών που συνοδεύουν τον κάτοχό τους (2) και της απόφασης 2005/760/ΕΚ για τη λήψη ορισμένων μέτρων προστασίας όσον αφορά την εισαγωγή πτηνών σε αιχμαλωσία λόγω της υψηλής παθογονικότητας γρίπης των πτηνών σε ορισμένες τρίτες χώρες (3).
(4)
Συνεπώς, λόγω του κινδύνου για την υγεία των ζώων από την εισαγωγή της νόσου στην Κοινότητα, ενδείκνυται η προσωρινή αναστολή των εισαγωγών μη επεξεργασμένων φτερών από την Ουκρανία.
(5)
Τα μέτρα που ορίζονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη αναστέλλουν τις εισαγωγές μη επεξεργασμένων φτερών από την επικράτεια της Ουκρανίας.
Άρθρο 2
Τα κράτη μέλη μεριμνούν ώστε, όταν εισάγονται από την επικράτεια της Ουκρανίας φορτία επεξεργασμένων φτερών ή μερών φτερών (εξαιρουμένων των επεξεργασμένων διακοσμητικών φτερών, των επεξεργασμένων φτερών που μεταφέρονται από ταξιδιώτες για ιδιωτική τους χρήση ή των φορτίων επεξεργασμένων φτερών που αποστέλλονται σε ιδιώτες για μη βιομηχανικούς σκοπούς), τα φορτία αυτά να συνοδεύονται από εμπορικό έγγραφο που να πιστοποιεί ότι τα επεξεργασμένα φτερά ή τα μέρη τους έχουν υποβληθεί σε επεξεργασία με ρεύμα υδρατμού ή με άλλη μέθοδο που εξασφαλίζει την αδρανοποίηση του παθογόνου παράγοντα.
Άρθρο 3
Τα κράτη μέλη λαμβάνουν αμέσως τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύουν. Πληροφορούν αμέσως την Επιτροπή σχετικά.
Άρθρο 4
Η παρούσα απόφαση ισχύει έως την 31η Μαΐου 2006.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 9 Δεκεμβρίου 2005.

Labels: 17
20
0
3
6
18